Vruntlike grote unde wes ik gudes vormach to allen tiden bereit tovoren geschreven. Leven gude vrundes, her borgemeisters unde ganse menige rat to Rewele. Do ik jw witlik, dat 2 wan mynen skipmans hebben my groten schaden gedan; se hebben my 1 bot affgestalen unde darto 100 elen watmel unde 70 elen lowandes unde hedden dar aff begunt unde gedacht en segel aff to makende to enem scheppe van 24 lasten, ok menigehande ander schiptuge darmede; erst 300 fadem worpetowe, hamer, exse, skulper, dorslagh unde manich ander schipptuge, dar ik nycht aff wet, dat se wech sint, dar ik jw nu to dusser tiit nycht toschriwen kan. Dit hebben se gedan, sedder dat myn junchker Jowen Karlsone segelde van Åbo to des rikes rat in Sweden, alz em togeschreven wart van deme rike unde van dem marsskalk. Nu schole gy weten, gy ersamen heren wan Refle, dat dusse 2 skippmans de ene het Jakop Wewer unde de ander het Bertolt Schipman. Hirumme bidde ik jw vruntliken, dat gy so wol doen unde helpet dessem schipper Inge, deme bedderwe manne, wan unser wegen, war dat he en utfragen kan, ok da he jwer hulpe behowet, en to tøwende. Desgelik willen wy gerne doen, wor dat gy uns behowen. Hyrumme doet wol, alz unse gude lowe to jw steit, ok wy gerne tegen jw vordenen willen. Nych mer to desser tiit, ik bevele jw Gode. Gescreven up Abo [in] sunte Erekes awent in dat jar unses heren Jhesu Cristi 1400 in dem 41 jare. Ik Ingrid Matisdochter, Jowen Karlssons frowe. Adress: Deme ersamen forsichtigen heren, borgemeisters unde ratlud van Refle, kome desse breff mit werdicheit.